Kim Edberg Andersen (NB), 2024-01-09:
Tak for det.
Selv om jeg ikke er i tvivl om, at jeg slet ikke kan svinge mig op i samme højder som fru Sascha Faxe, vil jeg prøve alligevel og sige, at det jo er svært at være forslagsstiller og komme op efter Dansk Folkeparti, som tidligere har sagt, at man skal svinge med krabasken, og så svinger man med krabasken, og så er det heller ikke godt nok.
Men ud over det er jeg faktisk enig med hr. Morten Messerschmidt i, at lige det her område er meget, meget komplekst.
Det er ekstremt komplekst, og jeg synes faktisk, at ministeren skal tage både hr. Morten Messerschmidts bemærkninger, men også intentionerne med videre og få det her undersøgt.
For naturligvis er jordforurening noget, vi skal tage meget, meget alvorligt.
Nu har jeg hørt henvisningen til Lynfrosten nede i Nyborg, Storebæltsvej 10, hvor der ved afgravning af nogle jordlag var nogle lugtgener, og så er der selvfølgelig nogle bekymringer for, om man kan arbejde i det.
Inden for håndværksbranchen tager vi jo åndedrætsværn på, når det er sådan.
Jeg tror faktisk, at alle lovgivninger er på plads, sådan som de er nu.
Om de bliver håndhævet, er noget andet.
Men virkeligheden er også, at lige nøjagtig det der med, at man finder generne, når man begynder at grave i jordlagene, når man vil til at bygge noget, jo også illustrerer, hvorfor vi skal være forsigtige med at lave sådan en generel begrænsning på, hvor vi må bygge.
For hvis du bygger en firesporet motorvej hen over et gammelt affaldsdepot, er der måske ikke den store problemstilling i det.
Faktisk kan det være, at den allerbedste måde at behandle det her på er at lade det ligge.
For virkeligheden er, at vi ikke har ressourcerne til at rense al den forurening op, vi har.
Der findes så meget alle mulige steder.
Jeg snakker også som gammel byrådspolitiker og miljø- og teknikudvalgsformand.
Vi har simpelt hen områder, som vi ved er så forurenede.
Oppe hos os havde vi en gammel træimprægneringsvirksomhed, og guderne skal vide, at der da ikke kommer til at vokse hverken det ene eller det andet ukrudt på de grunde længe, for det er da dødt, og det ved vi.
Men hvordan skulle vi finde pengene til at gøre det?
For det koster så voldsomt mange penge.
Det er noget, som vi desværre alle sammen bliver meget, meget smerteligt opmærksomme på lige om lidt, når vi skal til at se, hvad regningen bliver på den jordforureningsproblematik, vi har i Randersområdet lige nu – hvad den kommer til at koste os.
Det er så vanvittig dyrt, og nogle gange skal fortidens synder bare have lov at være fortidens synder.
Men naturligvis – det mener Nye Borgerlige – skal vi ikke bygge nogen steder, hvor det er til fare eller gene for mennesker.
Og hvis man er i en butik, skal man heller ikke behandles anderledes, end hvis der skal laves en børnehave.
Der kan være nogle justeringer af gældende lovgivning, vi skal kigge på, og det går vi meget velvilligt ind til.
Jeg synes, problematikken og problemstillingen, som bliver rejst her fra ordføreren fra SF, er meget, meget relevant, og jeg er meget bekymret, ligesom ordføreren er.
Jeg er ikke sikker på, at det her er den rigtige måde.
Men jeg lytter mig også til, at ordføreren måske lidt gør det her, fordi man er blevet ignoreret tidligere, når man har bedt om ligesom at få det her kortlagt på en måde, så vi kan komme i mål.
Det er lidt det der med kaffen og forhandlingen mellem os alle sammen en gang til.
Det ville klæde ministeren at få det her undersøgt, og så lad os alle sammen finde en god løsning.
For én ting er sikkert: Flertallet i Folketinget kommer til at skifte rigtig, rigtig mange gange, inden vi har fået fjernet de her generationsforureninger i landet.
Så det ville klæde os alle sammen at blive enige om, hvordan vi gør det her, og hvilken måde vi gør det på.
Jeg kommer fra en region, hvor vi endelig har fået hummerne ind i Limfjorden igen efter problemet ude på tangen og den generationsforurening, vi havde der.
Så det bliver dyrt, og selvfølgelig skal vi gøre noget ved det.
Det tror jeg nemlig ikke vi har.
Jeg har siddet i entreprenørbranchen, og det tror jeg ikke vi har.
Jeg har set på mange kort og byzoner, og der var nogle dele af byen, hvor vi vidste det, og så var der andre, hvor man troede.
Og alle de steder, man troede der var forurening, tog man selvfølgelig jordprøver osv.
Men måske burde vi vide det.
Måske skulle vi bruge nogle penge dér først og så finde ud af, hvordan vores grunde er rundtomkring.
Vi havde problemstillingen i foråret – eller var det sidste år? – med PFAS.
Det var dengang, regionerne sagde, at de faktisk ikke vidste det, og at de heller ikke vidste, hvornår de var færdige med at undersøge det.
For jeg tror faktisk ikke, der er et eneste parti herinde, som ikke er villig til at finde en god løsning på det, og så må regeringen gerne finde en relevant minister, der kan skrive under, når vi engang skal lave en lov.
Tak for det.